හිනිදුම ප්‍රදේශයේ වසර 3ක කාලයක සිට සැරිසරමින් සිටි හීලෑ ගෝනෙකු පුද්ගලයින් 6 දෙනෙකු විසින් ඊයේ (08) වෙඩිතබා මරා දමා තිබෙනවා.යතුරු පැදි 3කින් පැමිණි මෙම කණ්ඩායම හිනිදුම බටහිර පහළ, හෙට්ටිකන්ද, මූකලාන ප්‍රදේශයේදී මෙම සත්වයා මෙලෙස මරා දමා ඇති බවයි හිනිදුම පොලිසිය සඳහන් කළේ.එම ගෝනාගේ බර කිලෝ ග්‍රෑම් 250ක් පමණ වනවා.හිනිදුම මල්හතාව ග්‍රාම නිළධාරී කීර්ති ප්‍රේමලාල් එදිරිසිංහ ප්‍රකාශ කළේ ගම්වාසීන් විසින් මේ පිළිබඳ තමන් දැනුවත් කිරීමෙන් පසු ඔහු පොලිසිය දැනුවත් කළ බවයි.වෙඩිතැබූ ගෝනාගේ ප්‍රමාණයට සමාන තවත් ගෝනෙකු මෙම ප්‍රදේශයේ සැරිසරන බවත් එම සත්වයාටද ඉදිරියේදී මෙවන් විපතක් සිදුවිය හැකි බවත් ඔහු ප්‍රකාශ කළා.සිද්ධිය සම්බන්ධයෙන් සැකපිට පුද්ගලයින් දෙදෙනෙකු මේ වනවිට අත්අඩංගුවට ගෙන ඇති බවයි අප වාර්තාකරු සඳහන් කළේ.එම කණ්ඩායමේ නායකයා උඩුගම, කැටගොඩ ප්‍රදේශයේ පුද්ගලයෙකු වන බව සඳහන්.අනෙක් සැකකරුවන් අත්අඩංගුවට ගැනීම සඳහා වැඩිදුර පරීක්ෂණ හිනිදුම පොලිසිය මගින් ක්‍රියාත්මකයි.